Kääbik ehk Sinna ja tagasi

"Kääbik ehk Sinna ja tagasi" on Briti kirjaniku John Ronald Reuel Tolkieni fantaasia- ja lasteraamat. J. R. R. Tolkien on raamatu ka ise kujundanud.

Raamatus kirjutatakse kääbikust nimega Bilbo Paunaste (Bilbo Baggins), kes elab Kääbiklas. Ühel päeval tulevad tema juurde 13 päkapikku ja võlur Gandalf. Gandalfi algatusel võtavad päkapikud Bilbo kaasa oma retkele läbi metsikute maade, eesmärgiga jõuda Üksildase mäe juurde ja tappa seal lohe Smaug, kes päkapikurahva kunagi nende kuningriigist välja ajas. Teekond on pikk, raske ja seiklusrikas.

Eesti keeles ilmus "Kääbik" esmakordselt 1977. aastal Lia Rajandi tõlkes ja Maret Kernumehe illustratsioonidega (värsitõlge Lia Rajandi ja Harald Rajamets, järelsõna toimetaja Linda Targo). Uustõlgetes on teksti pisut muudetud, samuti on mugandatud osa ingliskeelseid nimesid (Brandywine->Kangevirre, Baggins->Paunaste jts). Eestikeelne tõlge ei olnud NSV Liidus esimene; 1976. aastal ilmus Natalja Rahmanova venekeelne tõlge, millele järgnesid tõlked eesti, armeenia, leedu, ukraina ja moldaavia keelde, kusjuures armeenia ja moldaavia tõlked tehti vene keele kaudu.

"Kääbikus" kujutatud maailma - Keskmaad - edasi arendades kirjutas Tolkien veel mitmeid teoseid, millest enamik on mõeldud pigem täiskasvanutele. Tuntuimad neist on romaanitriloogia "Sõrmuste isand" ja legendide kogumik "Silmarillion". Suur osa neist raamatutest on tõlgitud ka eesti keelde, Sõrmuste isand" ilmus 1996-1998.

2012. aasta lõpul linastus "Kääbiku" ainetel tehtud film "Kääbik: Ootamatu teekond", esimene osa režissöör Peter Jacksoni filmitriloogiast. 2013. aastal linastus triloogia teine osa "Kääbik: Smaugi laastatud maa" ja 2014. aastal kolmas osa "Kääbik: Viie väe lahing".

Süžee
Gandalf tüssab Bilbo võõrustama gruppi päkapikke, kes laulavad Üksildase Mäe ning sellega kaasneva varanduse tagasivallutamisest Smaugilt, kurjalt ja võimsalt lohelt. Kui muusika lõpeb, paljastab Gandalf kaardi, millel on näha salajane uks, mis viib mäe sisemusse ning ta pakub välja, et keeletuks tehtud Bilbo hakkaks ekspeditsiooni "murdvargaks". Kuigi päkapike arvates on see idee naeruväärne, liitub Bilbo siiski nördinult kambaga.

Grupp liigub metsikusse loodusesse, kus Gandalf päästab kompanii trollide käest, kes oleks hea meelega päkapikud nahka pistnud ning viib nad seejärel Rivendelli, kus Elrond paljastab salaukse kohta rohkem infot. Minnes üle Uduste Mägede, tabavad neid mäekollid. Kuigi Gandalf päästab päkapikud, kaob Bilbo ära. Olles eksinud mäekollide käikudesse, leiab ta puhtjuhuslikult salapärase sõrmuse ning seejärel põrkab kokku Guglunkiga, kes kaasab ta elu ja surma peale mõistatuste lahendamisse. Kuid Bilbo põgeneb peatselt tänu värskelt leitud nähtamatuks tegevale võlusõrmusele ja ühineb taas teistega. Mäekollid ning vargid ajavad küll kaaslasi taga, kuid nad päästetakse kotkaste poolt ja suunduvad seejärel Beorni majja.

Kompanii siseneb Sünklaande ilma Gandalfita. Bilbo päästab päkapikud hiigelämblikute küüsist ja hiljem ka metsahaldjate vangikongidest. Grupp jõuabki peatselt Üksildase mäeni ning avab salakäigu. Bilbo saadetakse ihuüksi draakoni koobast uurima ja ta varastab piraka karika ning avastab nõrkuse Smaugi soomusrüüs. Kuna draakon saab Bilbo vargusele jälile ning arvab, et ta on pärit Esgarothist, plaanib ta linna maatasa teha. Kuid üks inimkeeli mõistev rästas oli pealt kuulnud aruannet Smaugi nõrkusest ning aitas Järvelinna kaitsjal Bard Vibukütil Smaugi surmata.

Mägi lõpuks taas päkapike käes, leiab Bilbo Laekakivi, Thorini perekonnareliikvia, ning varjab seda teiste eest. Mäge piiratakse Järvemeeste ja metshaldjate poolt, nõudmaks kompensatsiooni Smaugi poolt külvatud kaose eest. Kuid põikpäine Thorin ei plaani neile sentigi maksta. Ta kindlustab mäe sissepääsu ning Bilbo, reetes Thorinit, annab Laekakivi Haldjakuningale, üritades lepitada kahte poolt. Kuid see ärritab Thorinit veelgi ning ta pagendab Bilbo mäest.

Gandalf ilmub taas, et hoiatada kõiki mäekollide ja vargide läheneva armee eest. See hädaoht ühendab nii päkapikud, mehed kui ka haldjad ning kriitilisel momendil saabunud kotkaste abiga võidetaksegi suur Viie Väe Lahing. Thorin on surmavalt haavatud ning vabandab enne surma Bilbo ees. Bilbo nõustub lubatust oluliselt väiksema varandusega, vajaduseta enama järele, ja suundub rikka kääbikuna kodu poole.

Tegelased
 Bilbo Paunaste (Bilbo Baggins) - peategelane, kääbik
 Päkapikud:
 Thorin Tammiskilp - päkapikkude juht
 Dain -
 Dwalin -
 Balin -
 Kili -
 Fili -
 Dori -
 Nori -
 Ori -
 Oin -
 Gloin, Gimli isa -
 Bifur -
 Bofur -
 Bombur -
 Smaug - lohe, kes päkapikud nende kodust Üksildase mäe all välja ajas
 Gandalf Hall - võlur
 Beorn - eraklik kõnnumaa elanik, kes suudab muutuda karuks
 Bard Vibukütt - 
 Trollid
 Vargid
 Haldjad:
Elrond
 Metsahaldjad
Thranduil
 Guglunk - mägede varjus elav olevus, kellelt Bilbo omandab sõrmuse. Oli varem kääbik.

Trükid eesti keeles 
 "Kääbik, ehk, Sinna ja tagasi". Eesti Raamat, 1977.
 "Kääbik, ehk, Sinna ja tagasi". Kupar, 1995. ISBN 9985610261
 "Kääbik, ehk, Sinna ja tagasi". Tiritamm, 2002. ISBN 9985551303
 "Kääbik, ehk, Sinna ja tagasi". Eesti Päevaleht, 2007. ISBN 9788498199215
 "Kääbik, ehk, Sinna ja tagasi". Tiritamm, 2012. ISBN 9789985552889
 "Kääbik, ehk, Sinna ja tagasi". Pegasus, 2019. ISBN 9789949681563

Välislingid

 Jüri Talvet, "Romaaniülikool: J. R. R. Tolkien "Kääbik"" – Eesti Päevaleht 21. detsember 2007,
 The Hobbit Timeline and Map - LotrProject

Keskmaa raamatud